મહેસાણાની ઉપાસના હોસ્પિટલ દ્વારા મા કાર્ડ હોવા છતાં દર્દીઓ પાસેથી પૈસા ખંખેરવામાં આવતાં હોવાની ઘટના સંદેશના ઓ ‘મા’ અભિયાનમાં સામે આવી છે. આ હોસ્પિટલમાં કિડનીની સારવાર લેવા માટે આવેલા દર્દીના સગાં પાસેથી મા કાર્ડ હોવા છતાં રૂ.૭૦થી ૮૦ હજાર પડાવવામાં આવ્યાં હતા. જોકે પૈસા વસૂલવા માટે ડોક્ટર્સ દ્વારા દર્દીના સગાંને એવી ગેરવાજબી સલાહ અપાતી હતી કે, અત્યારે તમે કેશમાં સારવાર કરાવો કારણ કે, પાછળથી મોટું ઓપરેશન કરાવવાનું થાય તો તમે મા કાર્ડમાં કરાવી શકો. નહિતર જો અત્યારથી મા કાર્ડનો લાભ લેશો તો પાછળથી તમારું બેલેન્સ પૂરું થઈ જશે. જોકે આમ પૈસા વસૂલવા માટે ડોક્ટર્સ દ્વારા આવા અવનવા કીમિયાઓ અપનાવી નાગરિકોને છેતરાવામાં આવી રહ્યાં હોવાના આક્ષેપો થઈ રહ્યાં છે.